Dit ‘n baie lang storie wat ons definitief nie sal vergeet nie. My ouers woon op George en ons het ‘n baie sterk band met mekaar. Toe Zak die verlowing beplan het, het hy dit goed gedink om my George toe te neem vir ‘n naweek om alles ekstra spesiaal te maak. Zak het verskeie pogings aangewend maar ek was so naïef dat ek sy planne heeltemal in die wiele gery het. Op die ou einde het ons tweetjies op die plaas langs die dam verloof geraak.
Ons ken die opset by Optal Estate & Restaurant baie goed. Hulle lewer vriendelike en uitstekende diens met kos uit die boonste rakke. Ons is verlief op die prentjie van die pragtige Slanghoek vallei en vir ‘n beter venue kon ons nie vra nie. Die fotograaf se fotos sal dit bevestig.
Van al die goed waarop jy kostes wil bespaar, moet die fotograaf nie een daarvan wees nie. Alles gaan so vinnig verby en op die ou einde is die foto’s en video al wat jy oor het. Dit is besonderse oomblikke van jou lewe en dié dag kan net deur ‘n uitstekende fotograaf vasgevang word. Dus moet jy seker maak dat jy nie jouself blind staar teen pryse en pakkette nie, maar doen moeite om ‘n ontmoeting te reël met die fotograaf en bespreek dit wat jy in gedagte het.